Hackeren brøt seg inn i de kriminelles samtaler. Og kunne høre hvordan de lurte pensjonistene.
En hacker kontaktet Sveriges Television og ga dem et helt spesielt materiale. Der kan man høre hvordan svenske svindlere ser på Norge.  Onsdag kommer dokumentaren «Hackeren» på Sveriges Television (SVT).  Alt startet med en melding til journalistene i programmet «Uppdrag Granskning». Avsenderen var en mann som sa han hadde brutt seg inn i datamaskinene og hodetelefonene til et kriminelt nettverk. Var journalistene interessert?    Det han gjorde, er ulovlig. Han begrunnet datainnbruddet med at han ville bruke kunnskapen sin for å stoppe kriminelle.  Mer lukrativt enn narkotika  Svenske kriminelle tjener nå mer på bedragerier enn på narkotikasalg, ifølge svensk Økokrim. I fjor alene håvet de inn 5,8 milliarder kroner på bedragerier. Den typen telefonbedrageri som SVT omtaler, økte med 34 prosent i Sverige i 2023.  Hackerens datainnbrudd viser også hvordan svenske kriminelle ønsker å komme inn på det norske markedet.  – Norge er som å ta godis fra barn, sier en av dem.  Så bruker han google translate for å oversette fra svensk til norsk. Lattermildt prøver han å si noe på norsk om bank-ID.  Hør det her:  Det siste året har det vært snakket mye om at svensk gjengkriminalitet har kommet til Norge. Det handler ikke bare om narkotika.   Jaktet på Johan-er Materialet journalistene fikk, gir et sjeldent innblikk i en type bedrageri som har økt voldsomt i Sverige. På lydfilene kan man høre hvordan unge menn lurer pensjonister trill rundt.  De later som om de skal hjelpe dem, men gjør det motsatte.  Ifølge SVT går de systematisk til verks. For eksempel har de funnet frem til alle som heter Johan i et bestemt område og er i 60–70-årene.  Og sender dem en SMS.  Slik foregår det  – Jeg har akkurat fått en SMS angående en ordre.  Slik starter ofte samtalen. Mottageren av SMS-en ringer til nummeret i meldingen for å si at han ikke har bestilt noe.  Stemmen svarer forståelsesfullt at han eller hun kan hjelpe. Og sette over til kundeservice. Eller til det som liksom skal være bankens sikkerhetsavdeling. Stemmen stresser innringeren med at han eller hun har vært utsatt for et svindelforsøk.  Det ender med at «hjelperen» tar over hele datamaskinen til personen som ringer.  – Takk for tålmodigheten, sier han.    – Det er jeg som skal takke, svarer pensjonisten, som tror han får hjelp. I virkeligheten blir kontoen hans tømt. Etterpå kan man høre hvordan svindlerne ler høyt.  Ved ett tilfelle klarte ikke hackeren å høre på svindelforsøket uten å gripe inn. I TV-programmet prøver en mann å presse en 82 år gammel kvinne til å overføre penger.  Til slutt bryter hackeren telefonforbindelsen.   Sikter seg inn mot Norge  I dokumentaren kommer det også frem at de svenske kriminelle er opptatt av det norske markedet. Man kan se norske bankkort som trolig brukes til å vaske penger i utlandet.  Ligaen beveger seg mellom ulike land. Sverige, Tyrkia, Thailand, Norge, Emiratene. Noen er på gutterommet hjemme i svenske småbyer. Andre er i utlandet. Den svenske hackeren sier at han tatt kontakt med både politi og banker, også DNB. I Sverige er flere nå pågrepet.  Norges største bank, DNB, er vel kjent med at svenske kriminelle fokuserer på det norske markedet. – De svenske miljøene som driver med dette, er i høyeste grad aktive her, sier avdelingsleder Sebastian C. Takle. Han leder DNBs avdeling for bedrageribekjempelse.  Også norske Økokrim bekrefter at de er kjent med at svenske kriminelle begår bedragerier mot norske borgere.  Takle i DNB sier at banken startet samarbeid med svensk politi i fjor høst fordi de så at svenske kriminelle var aktive i Norge. – Svensk politi har større vilje til å dele informasjon enn det vi er vant til. Samarbeidet har ført til konkrete resultater fra vår side. Vi har stoppet bedrageri for fra 10 til 50 millioner kroner på den måten. I fjor vår oppdaget DNB et nytt fenomen. Safe account-bedragerier går ut på at svindlerne ringer og utgir seg for å være fra banken. Så lurer de folk til å flytte pengene til en såkalt sikker konto. Ofrene er ofte eldre kvinner. – Snakker de som ringer norsk eller svensk? – Vi har inntrykk av at de ser etter folk som snakker norsk. Men jeg er ikke sikker på om de har folk som snakker norsk for dem, sier han. Takle mener trusselen fra svensk kriminalitet er stor. – De utgjør er en helhetlig samfunnstrussel fordi de ikke bare gjør én ting. Det er ikke slik at de bare skyter eller bare gjør telefonbedrageri. De treffer alle samfunnslag, sier Takle. Via SVT har Aftenposten spurt hackeren om han fortsatt er aktiv.  – Så lenge problemet består, ser jeg ingen grunn til å slutte, skriver hackeren. 
En svensk hacker brøt seg inn i datamaskinene til svenske kriminelle og kunne høre at de svindlet svenske bankkunder. Han overlot materialet til Sveriges Television.  I SVTs dokumentar kan man høre at de kriminelle ser på det norske markedet.     Kriminelle nettverk tjener nå mer på bedrageri enn narkotika, ifølge svensk Økokrim.